**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL TURTO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant Klaipėdos miesto savivaldybės biudžetinėms įstaigoms perduoti valdyti, naudoti ir disponuoti patikėjimo teise savivaldybei priklausantį ilgalaikį ir trumpalaikį materialųjį turtą (priedas).

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės administracija patikėjimo teise valdo 79,44 kv. m bendrojo ploto negyvenamąsias patalpas Taikos pr. 70, Klaipėdoje. Nutraukus 2014-01-02 Savivaldybės turto panaudos sutartį Nr. J9-3 sudaryta su Pagyvenusių žmonių asociacija, patalpos yra nenaudojamos. Klaipėdos miesto savivaldybės kultūros centras Žvejų rūmai pateikė prašymą nurodytas patalpas perduoti įstaigai kultūrinės veiklos vykdymui.

Įgyvendinant Lietuvos mokinių neformaliojo švietimo centro projektą „Ugdymo karjerai infrastruktūros bendrajame lavinime ir profesiniame mokyme sukūrimas ir plėtra“ buvo įsigyta turto, kurio bendra įsigijimo vertė – 151 117,53 Eur. Nurodytas turtas pagal atskirus perdavimo ir priėmimo aktus buvo perduotas biudžetinėms švietimo įstaigoms iki teisės aktų nustatyta tvarka šio turto perdavimo mokykloms valdyti, naudoti ir disponuoti patikėjimo teise.

Klaipėdos kūno kultūros ir rekreacijos centras patikėjimo teise valdo savivaldybei priklausantį pastatą-sporto rūmus Taikos pr. 61A, Klaipėdoje.

Vykdant Klaipėdos „Akropolio“ statybas privati bendrovė atliko savivaldybei priklausančio pastato Taikos pr. 61A, Klaipėdoje, rekonstrukciją bei nupirko ilgalaikio ir trumpalaikio turto. Rekonstrukcijos darbus ir turtą bendrovė perdavė Klaipėdos miesto savivaldybei. Rekonstrukcijos darbų suma padidinta nurodyto pastato vertė. Ilgalaikis ir trumpalaikis turtas, esantis Taikos pr. 61A pastate, turi būti perduotas pastatą patikėjimo teise valdančiai biudžetinei įstaigai Klaipėdos kūno kultūros ir rekreacijos centrui.

**3. Kokių rezultatų laukiama.**

Perdavus nurodytą turtą savivaldybės biudžetinėms įstaigoms užtikrinama tinkama įstaigų veikla ir funkcijų vykdymas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – užtikrinama tinkama savivaldybės biudžetinių įstaigų veikla ir savivaldybės turto valdymas ir naudojimas.

Teikiame svarstyti šį sprendimo projektą.

Turto skyriaus vedėja Genovaitė Paulikienė